ફૂટપાથ પર લગોલગ ચાલતા બંનેએ થોડુક અંતર કાપ્યું, અને નજીકના કોફીહાઉસમાં પ્રવેશ લીધો. ખૂણામાં, બારી પાસેનું એક ટેબલ પસંદ કરી બંને ત્યાં ગોઠવાયા. લગભગ અડધા ઉપરનું કોફી હાઉસ નવજુવાન યુગલોથી ઉભરાતું હતું, અને એમની વચ્ચે આ બેલડી કંઇક જુદી જ ભાસતી હતી. તરત બીજી મીનીટે વેઈટરે આવીને મેનું કાર્ડ મુક્યું, અને ઓર્ડરની રાહ જોતા ઉભો રહ્યો. બંનેએ પરસ્પર સંતલસ કરી, કોલ્ડ કોફી અને સેન્ડવીચીસનો ઓર્ડર આપ્યો. થોડીક શાંત ક્ષણો વીત્યા સુધીમાં વેઈટર ઓર્ડર મૂકી ચાલ્યો ગયો. બંને વચ્ચેનું મૌન હજી પણ યથાવત હતું. કારણકે વાતનો દોર ક્યાંથી સાધવો, એ પણ સેલોટેપનો ખોવાયેલો છેડો શોધવા જેવું કઠીન કામ છે !